DECRETO 191/2006, do 26 de outubro, polo que se declara a urxente ocupación, para os efectos de expropiación forzosa, polo Concello de Carballeda de Avia, dos bens e dereitos necesarios para a realización das obras do proxecto de beirarrúas en Abelenda e pavimentación na Veronza.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 06/11/2006

O Concello de Carballeda de Avia, en sesión celebrada o día vinte e seis de maio de dous mil seis, aprobou o proxecto de beirarrúas en Abelenda e pavimentación na Veronza e, na sesión do sete de xullo de dous mil seis, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
O dito expediente tivo entrada na Consellería de Presidencia, Administracións Públicas e Xustiza, e contén a xustificación acreditativa da motivación para a declaración de urxente ocupación.
O expediente foi tratado na comisión correspondente previa á súa elevación ao Consello da Xunta de Galicia.
O expediente contén a documentación a que se refire o artigo 1 da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala o concello, a actuación é necesaria por razóns de seguridade viaria, polo gran risco de accidentes ao non contar a totalidade da vía pública con beirarrúas, debido á intensidade do tránsito tanto de persoas coma de vehículos, ao ser unha vía de circulación de vehículos pesados que acceden ás canteiras e industrias existentes na zona, ademais de estar tamén situado un tanatorio, que, xunto coa estreitura da vía, provoca que os veciños camiñen polas marxes da estrada.
Igualmente sinala o concello que os colectores de augas fecais e as instalacións de abastecemento de auga teñen un trazado que discorre ao longo da estrada, o que ocasiona condicións non óptimas de salubridade, en especial tendo en conta o frecuente tránsito de persoas polas zonas colindantes, e ao non existir colectores de pluviais para a recollida de augas resultan afectados estes servizos, polo que é necesario garantir unhas condicións óptimas de protección da saúde pública.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día vinte e seis de outubro de dous mil seis,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, para efectos de expropiación forzosa, polo Concello de Carballeda de Avia, dos bens e dereitos concretados no expediente administrativo instruído para o efecto e necesarios para a execución das obras do proxecto de beirarrúas en Abelenda e pavimentación na Veronza, debendo, se é o caso, unha vez ocupados os terreos necesarios, obter as autorizacións que fosen necesarias dos organismos competentes no presente caso, con carácter previo ao inicio das obras.
Santiago de Compostela, vinte e seis de outubro de dous mil seis.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións
Públicas e Xustiza